open-index/open-wikipedia-markdown huggingface dataset:
Remmer

**Remmer** is de Familiennaam von

* Christoffer Remmer (* 1993), däänschen Footballspeler,
* Friedrich Remmer (1850–1914), düütschen Architekt,
* Herbert Remmer (1919–2003), düütschen Dokter, Pharmakoloog un Toxikoloog,
* Walter Remmer (1887–1973), düütschen Schauspeler,
* Wilhelm Remmer (1886–1968), düütschen Politiker.

Kiek ok bi: Remmers.
Karl Schünhoff

** Heinrich Wilhelm Schünhoff** (* 29. Dezember 1825 in Gilten; † 14. Mai 1899 in Horborg) weer en düütschen lutherschen Theoloog.

Schünhoff is 1825 as Söhn von’n Kanter Johann Hinrich Schünhoff in Gilten boren. He hett Theologie studeert un weer denn Hülpspreddiger in Hameln, 1859 Pastoor in Heemsen, 1867 Supperndent in Stolzenau, 1873 Supperndent in Niestadt un 1881 Generalsupperndent von de Generaldiözeos Horborg. Von 1. Juli 1885 af an weer he ok geistlich Maat von dat Kunsistorjen in Stood.

## Literatur

* Philipp Meyer: *Die Pastoren der Landeskirchen Hannovers und Schaumburg-Lippes seit der Reformation*. Göttingen 1941/42
Brora (Brenneree)

**Brora** weer en Whisky-Brenneree in Brora, Highland, Schottland. De Brennereebowarken sünd in de schottischen Denkmollisten in de Kategorie&nbsp;B insorteert.

## Historie
De Destille is 1819 ünner den Naam *Clynelish* ut politische Grünnen vun George Granville Levison-Gower, den tweeten Marquis vun Stafford un lateren Duke of Sutherland grünnt. Sien Teel weer, de Swartbrenners inn Verloop vun de Highland Clearances de Grundlaag för jemehrn Verdeenst wegtonehmen, üm jem ton Ümtehn to bewegen. In de eersten beiden Johrteihnten hett teemlich faken den Pächter wesselt. Eerst Geroge Lawson hett vun 1846 an för längere Tiet dat Seggen hatt in de Brenneree. 1896 is de Destille to glieke Deelen an den Blendhersteller *James Ainslie&nbsp;&&nbsp;Co* ut Glasgow un *John Risk*, de ok de Bankier-Brenneree in Banknock bedreven hett, verköfft worrn. 1925 is se in den Besitt vun de Distillers Company Ltd. (*DCL*) un weer af 1930 Deel vun de Scottish Malt Distillers (*SMD*). Twüschen 1931 un 1939 weer de Destille stillleggt.

1967 schüll de Destille den dicht maakt warrn. An ehr Steed weer en ne’e Clynelish-Brenneree boet. Man, wegen dat Weder is to de Tiet de Produkschoon vun de stark törfigen Whiskys vun’t Eiland Islay torüchgahn wesen, de to’n Mischen vun Blendwhiskys bruukt weer. Dorüm is de olle Brenneree nu ünner den Naam *Clynelish A* wieder bedreven worrn, parallel to de ne’e *Clynelish B*. Wobi in Clynelish A nu de Whisky ut dat törfige Molt herstellt weer. Laterhen is de olle Destille denn in *Brora* ümnöömt worrn un de ne’e Destille weer eenfach blots noch Clanelish nöömt. Brora weer denn noch bit 1983 wieder bedreven un is denn tietgliek mit verscheden annere Brennereen dicht maakt worrn.

## Kiek ok
* List vun de schottischen Brennereen

## Borns
Gottlieb Christian Breiger

**Gottlieb Christian Breiger** (* 29. Oktober 1771 in Hannover; † 7. Februar 1854 in Horborg) weer en düütschen lutherschen Theoloog.

Breiger is 1771 as Söhn von en Kamerpedell in Hannover boren. He hett Theologie an de Universität Göttingen studeert un weer na dat Studium Kunrekter in Horborg, 1805 Pastoor in Celle-Blaumlage, 1809 Pastoor in Rehborg un 1815 Pastoor un Supperndent in Dransfeld. 1827 is he eersten Pastoor an de Dreefaltigkeitskark in Horborg un Generalsupperndent von de Generaldiözees Horborg worrn. Dat is he bet to sien Dood 1854 bleven.

## Warken

* *Theophili Christiani Breiger Commentatio de difficilioribus quibusdam Asiae Herodoteae* (Göttingen 1793)
* *Betrachtungen für Confirmanden zur Vorbereitung auf die Confirmation* (Hannover 1805)
* *Das Gebet unsers Herrn in freien Betrachtungen über dessen sieben Bitten* (Göttingen 1819)
* *Ueber die Wahl des Prediger-Standes und die Vorbereitung darauf* (Göttingen 1819)
* *Zuruf an Confirmanden besonders an Töchter : ein Anhang zu den Beiträgen zur Erbauung für Confirmanden* (Hannover 1824)
* *Über das Beichtgeheimniß und das Recht der Obrigkeit dessen Revelation zu fordern : eine Monographie* (Hannover 1827)
* *Zur Feier des Jubelfestes der Universität Georgia Augusta* (Hannover 1837)

## Literatur

* Philipp Meyer: *Die Pastoren der Landeskirchen Hannovers und Schaumburg-Lippes seit der Reformation*. Göttingen 1941/42
Leopold von Hassell

** William Friedrich von Hassell** (* 16. August 1843 in Celle; † 20. Januar 1913 in Kassel) weer en düütschen Jurist.

Von Hassell is 1843 as Söhn von Karoline, borene von Bobers (6. November 1812–31. Mai 1880), un den Jurist Christian von Hassell (13. September 1805–5. Februar 1860) in Celle boren. Karl von Hassell weer sien Broder. He hett eerst an de Universität München Juristeree studeert un is dor an’n 21. Oktober 1862 Maat von dat Corps Franconia worrn. Sien Studium toenn bröcht hett he an de Universität Göttingen. Na dat Studium is he in’n hannöverschen Justizdeenst gahn un weer toeerst Auditer. Nadem Prüßen 1867 dat Königriek Hannover annekteert hett, hebbt se em as Referendar in’n prüüßschen Justizdeenst övernahmen un he is 1870 Gerichtassesser worrn. 1872 keem he an dat Amtsgericht Leh un is dor 1873 Amtsrichter worrn. 1875 keem he as Assesser an dat Obergericht Auerk un Lümborg. 1879 is he Landrichter worrn un 1888 Direkter von dat Landgericht Nordhausen. 1892 is he as Direkter an dat Landgericht Göttingen versett worrn. He weer von 1896 bet 1900 Präsident von dat Landgericht Lümborg un is denn för de Tied von 1900 bet 1905 Präsident von dat Landgericht Kassel worrn. In dat Johr 1905 is he Präsident von dat Oberlandsgericht Kassel worrn. Dat is he bet to sien Dood 1913 bleven. In disse Tied hett he den Charakter von en Würklichen Gehemen Oberjustizraad kregen.

Von Hassell hett an’n 26. Mai 1871 in Celle  Sofie Elise Luise Reinecke (10. Oktober 1848–23. Juni 1933) freet. De beiden harrn ünner annern den Söhn Adolf Hans (28. Februar 1872–7. Juli 1932).

## Footnoten
Franz Puttfarken

** Heinrich Wilhelm Puttfarken** (* 30. Juli 1879 in Stiepelse; † 16. November 1936 in Hamborg) weer en düütschen Jurist.

Puttfarken is 1879 in Stiepelse boren. He hett 1899 dat Abitur an dat Johanneum Lümborg maakt un denn Juristeree studeert. 1907 is he Gerichtsassesser in Hannover worrn. 1912 keem he as Amtsrichter an dat Amtsgericht Heydekrug un 1914/1915 weer he Soldaat in’n Eersten Weltkrieg. Nadem he verwunnt worrn is, weer he denn wedder Amtsrichter in Heydekrug. As dat Memelland mit Heydekrug an Litauen fullen is, is he 1920 as Rieksdüütschen ut dat Land utwiest worrn. He is denn Richter an dat Landgericht Lümborg un Vörsitter von en Straafkamer worrn. 1922 is he Landgerichtsraad worrn un 1923 Direkter an dat Landgericht Lümborg. 1930 is he to’n Präsident von dat Landgericht opstegen. In de Tied as Gerichtspräsident hett dat en Reeg Prozesse gegen Slägertrupps von de Natschonalsozialisten geven. Nadem de Natschonalsozialisten 1933 denn de Macht övernahmen hebbt, hebbt se Puttfarken an’n 11. September 1933 ut sien Amt rutsmeten un sik op dat Gesett för dat Wedderherstellen von dat Beroopsbeamtendom beropen.

He weer von 1925 bet 1929 Afornten för de Düütsche Volkspartei in’n Provinziallanddag Hannover. 1928 bet 1933 weer he Maat in’n Republikaanschen Richterbund.

## Footnoten
Puttfarken

**Puttfarken** is de Familiennaam von

* Franz Puttfarken (1879–1936), düütschen Jurist,
* Werner Puttfarken (1889–1964), düütschen Schoolbaas un Historiker.

Kiek ok bi: Puttfarcken.
Puttfarcken

**Puttfarcken** is de Familiennaam von

* Gerhard Puttfarcken (* 1946), düütschen Manager,
* Hans Puttfarcken (1902–1971), düütschen Jurist.

Kiek ok bi: Puttfarken.
Moritz Joseph Busch

** Joseph (von dem) Busch** (* 19. November 1818 in Hilmssen; † 26. April 1912 ok dor) weer en düütschen Jurist.

Busch is 1818 as Söhn von Juliane A. Menshausen un Arnold Otto Busch (24. Juni 1782–1822) in Hilmssen boren.

He hett Juristeree studeert un weer 1846 Assesser bi de Justizkanzlie Celle. Later weer he Obergerichtsviezdirekter an dat Obergericht Auerk. An’n 1. September 1876 is he Direkter von dat Obergericht Lümborg worrn. As de Obergerichten to’n 1. Oktober 1879 in Landgerichten ümwannelt worrn sünd, hett he dat Leid över dat Landgericht Lümborg övernahmen.

1869 hett he den Roden Aadlerorden IV. Klass kregen. An’n 23. April 1883 is he von Prüßen as Aadligen anerkannt worrn un hett denn den Naam *von dem Busch* dragen.

He hett Therese Praël freet. De beiden harrn de Kinner Engelbert,  Theresia Julie (* 9. Januar 1853) un  Kornelius (1855–7. April 1910).

## Footnoten
Nilgiri Himal

De **Nilgiri Himal** is en Bargrupp in Nepal. 

De Nilgiri Himal liggt in’ Westen vun de Annapurna Himal, en Gebirgsregion vun den Himalaya. De erstreckt sück in Nord-Süd-Richt. An sien Westflank verlöppt dat Dörbrööksdaal vun den Kali Gandaki. Jensiets vun dat Daal erheevt sück de Gebirgsgrupp Dhaulagiri Himal.

De Nilgiri Himal besteiht ut mehrere Tippen, wobi de Nordtipp mit en Hööcht vun 7061 m de hööchste Erheeven dorstellt.  De 6839 m hooch Südtipp gellt wegen en Schortenhööcht vun  609 m als en eegenstännig Barg. Dortüschen liggt de 6940 m hooch Middeltipp mit en Schortenhööcht vun 240 m. Buterdem gifft dat noch en Osttipp (6706 m) un en Südosttipp (6765 m).

De Eerstbestiegen vun den Nordtipp gelung an’ 26. Oktober 1962 en nedderlannsch Expeditschoon ünner de Führen vun den Franzoosen Lionel Terray. De Upstiegsroute führ över de Nordwand un den Westgrat.

## Weblenken

* Nilgiri North, Nepal up Peakbagger.com (engelsch)
* [Nilgiri up peakware.com engelsch)
* summitpost.org: Nilgiri
* Karte bi himalaya-info.org

## Enkeld Nahwiesen
Bankier (Brenneree)

**Bankier** weer ein Whisky-Brenneree in Banknock in de traditschonellen schottischen Graffschop Stirlingshire. Vundaag is de Oort Deel vun de Council Area Falkirk.

## Historie
De Brenneree is üm 1827 vun *Daniel McFarlane&nbsp;&&nbsp;Co.* in en ümboete Koornmöhl grünnt worrn. Vun 1878 oder ok fröher weer se in Besitt vun James Risk, bit dat Ünnernehmen 1903 vun James Buchanan&nbsp;&&nbsp;Co. övernahmen worrn is. 1925 is de Anlaag vun de Distillers Company Ltd. (*DCL*) köfft worrn, de den Bedrief dree Johren later instellt hebbt. De Moltereeis aver noch bit in de 1970er Johren bedreven worrn.

As Alfred Barnard wiel sien bedüdenen Whiskyreis 1886 de Destille besöcht hett, harr se en Produkschoonskapazität vun 180.000&nbsp;Gallonen in’t Johr, vun de aver blots 150.000 Gallonen produzeert weern. In de Brenneree geev dat dree Brennblasen: en *wash still* mit en Kapazität vun 6551&nbsp;Gallonen un twee *spirit stills* vun 1975 un 1895&nbsp;Gallonen.

## Kiek ok
* List vun de schottischen Brennereen

## Weblenken
* Biller un Informatschonen to de Destille vun de ''Royal Commission on the Ancient and Historical Monuments of Scotland''

## Borns
Ingrid von Bothmer

**Ingrid Jutta Maria Freifrau von Bothmer** (* 26. Januar 1918 in Hamborg; † 21. Juli 2003 in Potsdam-Sacrow) weer en düütsch Schauspelerin.

## Leven
Bothmer entstamm den pommerschen Twieg vun en oorsprünglich neddersassisch  Gootbesitter- un Offiziersfamilie un weer de Dochter vun den Korvettenkapitän un Sporkassenbeamten *Volbert Freiherr von Bothmer* (1882–1948) un de *Hildegard Bruntsch* (1896–1968). 

Se speel in Hamborg an dat Ohnsorg- un St.-Pauli-Theater, bi de Landesbühne Hannover, aber ok an Berliner Theatern. Bekannt weer se ok dör hör tallriek Gastupträen in dat düütsch Feernsehn an de Siet vun Harald Juhnke oder 2000 in Til Schweiger sien *Jetzt oder Nie – Zeit ist Geld* (mit dat Trio Gudrun Okras / Christel Peters / Elisabeth Scherer). Ferner speel Ingrid von Bothmer in fiev Folgen vun de Feernsehreeg Tatort de Moder vun den Hamborger Ermittler *Jan Castorff * alias Robert Atzorn.

Bothmer hett an' 2. Mai 1951 in Hamborg den Importkoopmann *Karl-Heinrich Flickenschildt* (* 24. Januar 1910 in Blankenese; †&nbsp;1987) heiraadt. Nahdem se sück 1958 weern scheeden laaten harrn führ Bothmer weer hör Gebortsnaam. De de Heirat wurr se Swägerin vun de Schauspelerin Elisabeth Flickenschildt.

## Filmografie (Utwahl)

## Literatur
* Genealogisches Handbuch des Adels, Adelige Häuser A Band XXI, Siet 62, Band 98 vun de Gesamtreeg, C. A. Starke Verlag, Limburg (Lahn) 1990, 

## Weblenken
* 
* Ingrid von Bothmer bi filmportal.de

## Enkeld Nahwiesen
Orioniden

De **Orioniden** sünd een vun de fief aktivsten Meteorströöm. Se sünd jeed Johr in’n Oktober as en Swarm vun Steernsnuppen to sehn.

An’n aktivsten sünd de Orioniden twüschen den 19. und 23. Oktober. Man to sehn is de Swarm wat länger, neemlich vun’n 2. Okotber bit to’n 7. November. Mit dat fre’e Oog kann man buten vun grote Städer in’n Dörsnitt ruch teihn Steernsnuppen sehn in de Stünn. De ZHR liggt bi 25. De Beteken kummt vun dat Steernbild Orion, vunwegen dat de Radiant vun den Swarm in dat Rebeet vun’n Orion liggt – dicht bi’n Kopp, ruchweg 10° nöördlich vun’n ro’en Resensteern Beteigeuze. 

De Orioniden sünd ok al mit Radarmethoden nauer ünnersöcht worrn. Dat hett sik wiets, dat se lose Wulken vun lütte Parikels sünd, de vun’n Halleyschen Komeet in’n Verloop vun de Johrdusenden op sien Kometenbahn verloren worrn sünd. Vun den glieken Komeet kamt ok de Eta-Aquariiden, de in de eersten Maihälft to sehn sünd. Man de sünd denn vun en annere Steed vun den Kometen sien Bahn.

## Literatur
* Cuno Hoffmeister: *Meteorströme*. Joh. Ambr. Barth Verlag, Leipzig (1948)
* Fritz Heide: *Kleine Meteoritenkunde*. Verständliche Wissenschaft Band 23, Springer-Verlag, Berlin 1957
Coleburn

**Coleburn** weer en Whisky-Brenneree bi Longmorn, Morayshire, Schottland. Dat Brennereehuus is in de schottischen Denkmollisten in de Kategorie&nbsp;B inordent.

## Historie
De Destille is 1897 vun *John Robertson&nbsp;&&nbsp;Son Ltd.* grünnt worrn, de Charles Chree Doig as Architekt för jemehr Projekt anhüürt hebbt. 1913 is de Destille stillleggt worrn, bit se 1916 vun de *Clynelish Distillery&nbsp;Co.&nbsp;Ltd.* övernahmen worrn is. 1925 güng de Brenneree an *John Walker&nbsp;&&nbsp;Sons&nbsp;Ltd.* un *John Risk* un dormit egentlich an de *Distillers Company Limited* (DCL), de ehr 1930 an ehr Dochter *Scottish Malt Distillers* (SMD) övergeev. De Molteree is 1968 dicht maakt worrn, 1985 weer de hele Brenneree stillleggt. 1992 is ok de Lizenz to’n Brennen oplööst worrn. In de Twüschentiet is de Destille an de  "Colburn Events Company" verköfft worrn. In de Rüüm schall nu en Hotel- un Kunferenzanlaag boet warrn.

## Produkschoon
De Coleburn-Brenneree hett to dat schottische Whiskyrebeet Speyside höört. Ehr Water för de Produkschoon hett se ut en Born op dat Rebeet vun de Brenneree nahmen, dat Köhlwater keem ut den Glen Burn. To’n Brennen harr de Destille twee *wash stills* un twee *spirit stills*. 

## Kiek ok
* List vun de schottischen Brennereen

## Borns
Convalmore

**Convalmore** weer en Whisky-Brenneree in Dufftown, Banffshire, Schottland.

## Historie
De Destille Convalmore is an’n 2. Juni 1893 vun en Koppel vun Gewarfslüüd ut Glasgow grünnt worrn. 1904 is de Brenneree an *W. P. Lowrie & Co Ltd.* verköfft worrn, de ehr al 1906 an *James Buchanan & Co Ltd.* wieterverköfft hebbt. Grote Deelen vun de Brenneree sünd an’n 29. Oktober 1909 bi en Füür tonichten kamen. 1910 is na den Wedderopbo en *[[Aeneas Coffey|Coffey]] still* mir en Produkschoonsvolumen vun bit to 2.273&nbsp;l inboet worrn, de aver 1915 al wedder afboet weer. Teihn Johren dorna is de Destille vun de *Distillers Company Ltd.* (DCL) övernahmen un 1930 denn an jemehr Dochtersellschop *Scottish Malt Distillers* (SMD) övergeven worrn. 1964 weer de Tall vun de Brennblasen op veer verdubbelt. Siet 1985 is de Anlaag nu al stillleggt. De Nafolger vun de DCL, *United Destillers* (UD), hett de intwüschen leddige Anlaag 1990 an *William Grant & Sons* verköfft, de dor nu jemehrn Glenfiddich lagern doot.

## Produkschoon
Convalmore höör to dat schottische Whiskyrebeet Speyside un hett för de Produkschoon Water ut Borns in de Conval Hills bruukt. To’n Brennen geev dat twee *wash stills* un twee *spirit stills*. Affüllen vun dissen Whisky gifft dat af un to noch, sünd aver bannig roor worrn.

## Kiek ok
* List vun de schottischen Brennereen

## Weblenken
Adrian Biddle

**Adrian Biddle** (* 20. Juli 1952 in London; † 7. Dezember 2005 ok dor) weer en britischen Kameramann.

## Loopbahn
Biddle sien Loopbahn füng 1969 as Helpsmann vun den Ünnerwater-Kameramann Egil Woxholt an, bi Filmen as *[[On Her Majesty’s Secret Service (Film)|On Her Majesty’s Secret Service]]* oder *[[Captain Nemo and the Underwater City]]*. Anfang vun de 1970er Johren is he na de Firma *Ridley Scott Associates* wesselt woneem he bi Speelfilmen un Warfclips mitarbeit hett.

Vun 1980 an weer he egenverantwoortlichen Kameramann. In disse Funkschoon hett he mehr as hunnert Warffilmen dreiht. Sien Baas Ridley Scott un den sien Kameramann Derek Vanlint hett he 1979 achter de Kamera assisteert bi den Film *[[Alien]]*. 1986 weer he bi den tweeten Deel ut de Alien-Reeg *Aliens* vun James Cameron to’n eersten mol sülvst Baaskameramann. Vun dor an hett he bi vele spoodrieke Produkschonen mitarbeit un is för sien Warken ok mehrfack uttekent worrn.

Adrian Biddle is Enn 2005 in’t Öller vun 53 Johren an en Hartinfarkt doodbleven.

## Filmografie (Utwahl)

## Utteken
Biddle weer tosamen sössmol för Filmpriesen vörslahn, dorünner ok eenmol för den *[[Oscar]]* as *[[Oscar/Best Kamera|Best Kamera]]* för *Thelma & Louise*. Uttekent weer he mit twee Priesen:
* 1998: mit den *[[Europääsch Filmpries|Europääschen Filmpries]]* in de Kategorie *Best Kameramann* för *The Butcher Boy*
* 2006: mit den Sünnerpries vun’t *[[Brothers Manaki International Film Festival]]* för *V for Vendetta* (un för’t Levenswark)

## Weblenken
Carl Schrader

**Carl Schrader** is de Naam von

* Carl Schrader (1840–?), düütschen Jurist,
* Carl Schrader (1852–1930), düütschen Astronoom,
* Carl Schrader (1861–?), düütschen Politiker,
* Carl Hans Schrader-Velgen (1876–1945), düütschen Maler.

Kiek ok bi: Karl Schrader.
Carl Schrader (Jurist)

**Carl Schrader** (* 1840 in Lippstadt; †) weer en düütschen Jurist.

Schrader is 1840 as Söhn von en Kreisgerichtsraad in Lippstadt boren. He hett Juristeree studeert un is na dat Studium in’n prüüßschen Staatsdeenst gahn. 1866 is he Assesser worrn un weer Kreisrichter bi de Kreisgerichten Plettmert un Düörpm. Na disse Tied is he Kreisgerichtsraad in Plettmert worrn. Na de Rieksjustizgesetten von 1877 sünd 1879 de Gerichten nee indeelt worrn. Schrader is dor denn Landgerichtsraad bi dat Landgericht Düörpm worrn un 1883 Direkter von dat Landgericht Duisborg. He weer von 1892 bet 1911 Präsident von dat Landgericht Veern.

Schrader harr den Roden Aadlerorden IV. Klass un hett later ok noch de Roden Aadlerordens III. un 1910 II. Klass kregen.

Sien Söhn hett ok Karl Schrader (* 1876) heten un weer Jurist.

## Footnoten
Karl Schrader

**Karl Schrader** is de Naam von

* Karl Schrader (1834–1913), düütschen Jurist un Politiker,
* Karl Schrader (1876–?), düütschen Jurist,
* Karl Schrader (1899–1971), düütschen Politiker,
* Karl Schrader (1900–1962), düütschen Schriever,
* Karl Schrader (1915–1981), düütschen Karikaturist,
* Karl von Schrader (1848–1896), düütschen Riddergoodsbesitter un Hoffbeamten.

Kiek ok bi: Carl Schrader.
Georg Albrecht (1815–1890)

** Friedrich Albrecht** (* 12. August 1815 in Deefholt; † 10. April 1890 in Frankfort an’n Main) weer en düütschen Jurist.

Albrecht is 1815 in Deefholt boren. Von’n 16. Oktober 1830 bet to’n 28. Februar 1833 weer he op de Kloosterschool Ilfeld un hett denn an de Universität Göttingen Juristeree studeert. Na dat Studium is he in’n hannöverschen Staatsdeenst gahn, weer Amtsauditer bi de Ämter Syke un Celle un is 1842 Gerichtsassesser worrn. 1851 is he Justizraad bi de Justizkanzlie Celle worrn un 1852 as Obergerichtsraad Staatsanwalt bi dat Obergericht Celle. 1858 is he dor Kroonanwalt worrn.

He weer von 1867 bet 1869 Viezpräsident von dat Obergericht Stood un denn bet 1871 Präsident von dat Obergericht Veern.

1871 is he Präsident von dat Oberappellationsgericht Griepswoold worrn un 1875 von dat Oberappellationsgericht Wiesbaden. Von 1879 bet 1890 weer he Präsident von dat Oberlandsgericht Frankfort an’n Main.

1889 hett he den Charakter von en Würklichen Gehemen Raad kregen un de Universität Griepswoold hett em en Ehrendokter geven.

## Footnoten
Hieronymus von der Decken

** Ludwig von der Decken** (* 24. April 1827 in Stood; † 24. Januar 1911 in Hannover) weer en düütschen Jurist.

Von der Decken is 1827 in Stood boren. He hett Juristeree studeert un is na dat Studium in’n hannöverschen Staatsdeenst gahn. 1856 is he Richter an dat Oberappellationsgericht Celle worrn. Na de Rieksjustizgesetten von 1877, de 1879 in Kraft gahn sünd, weer he toeerst Richter an dat Oberlandsgericht Celle, is denn aver al kort later an dat Landgericht Veern kamen un weer dor de eerste Präsident von dat ne’e Landgericht. Dat is he bet 1892 bleven.

He hett Marie von Wolfframsdorff freet. De beiden harrn de Dochter Olga (31. März 1860–23. Januar 1948).

Von der Decken weer Rechtsridder von’n Johanniterorden.

## Footnoten
MSV Duisborg

De **MSV Duisburg** is en düütsche Sportvereen ut Duisborg an de Rhien. He is grünnt wurrn an’n 2. Juni 1902 en is besönners künnig för sien Afdeelung Football met Mannschoppen för Mannen en Fruuns. Babenhen gifft dat ook de Sportarten Handball, Hockey, Lichtathletik, Tennis, Judo en Turnen. 

De Mannschop is ook künnig unner de Naam *de Zebras*. Bet 1967 har de Vereen bloot de Naam *Meidericher SV*, wiel he en de Oortsdeel Meiderich grünnt was. Huetigendaags heet he in'n ganzen *Meidericher Spielverein 02 e.V. Duisburg*. Sien Afdeelung Football hett 7.008 Liddmaten (31.12.2014). 

De MSV Duisburg speelt vun 2015 in de 2. Footballbunnsliga vun de Mannen un de 2. Footballbunnsliga vun de Fruen. 

## Wat de Vereen schafft het
* Düütsche Viezmeester 1964
* Liddmaat vun de Bundesliga 1963-82, 1991-92, 1993-95, 1996-2000, 2005-06, 2007-08
* Endspeel vun de DFB-Pokal 1966, 1975, 1998, 2011
* Halve Endspeel vun de UEFA-Pokal 1977
* Düütsche Amateurmeester 1987
* Meester vun de Nedderrhien 1929, 1931, 1932

## Künnig Spelers
Bernard Dietz speelte för de MSV, as he 1980 Kaptein vun de düütsche Europameestermannschop was. Ook Werner Krämer, Ronald Worm, Michael Bella en Hartmut Heidemann ut de eegen Jöögdmannschop weern Lidmaten vun de DFB-Utwahl. De Weltmeester Helmut Rahn kam 1963 na Duisborg, waar he för de eerste Johrn in de Bundesliga bleef. Thomas Strunz begunn sien Baantje bi de MSV.

## Weblinks

* Offizielle Homepage vun den MSV Duisburg
* MSV Duisburg bi kicker.de
August Canenbley

** Wilhelm Diedrich Canenbley** (* 22. Juli 1868 in Veern; † 12. Januar 1942 in Bremen) weer en düütschen Jurist.

Canenbley is 1868 as Söhn von en Koopmann in Veern boren un hett sien Abitur an dat Doomgymnasium Veern maakt. Na dat Abitur hett he Juristeree studeert. He is in’n prüüßschen Justizdeenst gahn un 1897 Gerichtsassesser worrn. 1900 keem he as Amtsrichter an dat Amtsgericht Sögel un is 1904 as Landrichter an dat Landgericht Stendal wesselt. 1911 is he Landgerichtsraad worrn un güng 1912 as Direkter an dat Landgericht Berlin II. 1919 is he as Landgerichtsdirekter an dat Landgericht Hilmssen gahn un weer denn von’n 9. Juli 1923 bet 1. Oktober 1933 Präsident von dat Landgericht Veern.

Canenbley is an’n 1. Oktober 1933 in Rohstand gahn. He hett in’n Rohstand wieder in Veern leevt. Doodbleven is he 1942 aver in Bremen. He liggt op’n Doomkarkhoff in Veern begraven.

He hett an’n 18. Juli 1899 in Rie’e Elise Louise Marie  Küster (15. Januar 1875–9. Juni 1934) freet. De beiden harrn de Dochter Marie Caroline Louise (23. August 1902–2. Februar 1983).

## Footnoten
Hans Gentzen

** August Carl Gentzen** (* 1. Januar 1876 in Breslau; † 6. Januar 1957 in Hannover) weer en düütschen Jurist.

Gentzen is 1876 as Söhn von’n Koopmann Carl Friedrich Wilhelm Gentzen (6. Dezember 1845–15. Februar 1931) in Breslau boren. He hett Juristeree studeert un sien Dr. jur. maakt. 1903 is he Gerichtsassesser worrn un 1907 Amtsgerichtsraad an dat Amtsgericht Bialla. 1909 is he an dat Amtsgericht Bentschen wesselt un 1914 keem he as Amtsrichter an dat Amtsgericht Posen. Von 1920 bet 1933 weer he Amtsgerichtsraad bi dat Amtsgericht Hannover.

Gentzen weer bet 1923 Maat von de Düütsche Volkspartei. An’n 1. Februar 1932 is he Liddmaat von de NSDAP worrn. He weer ok Vörsitter von dat Gogericht Süüdhannover-Bruunswiek.

He weer von’n 26. Oktober 1933 bet 1937 Präsident von dat Landgericht Veern. In dat Johr is he vör de Tied in Rohstand gahn, üm denn bi dat Parteigericht von de NSDAP to arbeiden.

Gentzen sien Söhn weer Hans Karl Gentzen (8. August 1903–18. Oktober 1988).

## Footnoten
Hans von Nordheim

** Heinrich Theodor von Nordheim** (* 27. Juni 1888 in Niemünster; † 9. Januar 1969 in Wormsthal) weer en düütschen Jurist.

Von Nordheim is 1888 in Niemünster boren. He hett Juristeree studeert. In’n Eersten Weltkrieg weer he Leutnant von de Reserve. Na Studium un Krieg is he in’n bruunswiekschen Justizdeenst gahn un an’n 20. Dezember 1919 Gerichtsassesser worrn. An’n 1. Juli 1922 is he Amtsgerichtsraad bi dat Amtsgericht Ottenstein worrn un an’n 1. April 1929 bi dat Amtsgericht Wulfenbüttel.

Von Nordheim weer bi’n Stahlhelm aktiv un is 1933 verhaft un misshannelt worrn. He keem aver wedder free un weer wedder as Richter aktiv. An’n 1. Februar 1937 is he denn aver straafversett worrn un keem an dat Amtsgericht Berlin. In’n Tweten Weltkrieg weer he Major von de Reserve.

He weer na’n Krieg Präsident von dat Landgericht Bückeborg un von 1949 bet 1956 Präsident von dat Landgericht Veern. 1956 is he in Rohstand gahn.

Von 1965 bet 1969 weer he Präsident von’n Düütschen Kinnerschutzbund.

He hett an’n 5. August 1920 in Trittau  Leonie Ottonie Freiin von Stoltzenberg (26. März 1894–14. Mai 1970) freet. De beiden harrn de Kinner Hans-Odal Maximilian Achaz Heino Walter Giselher (21. Mai 1922–28. Juli 2004) un Jobst (1. September 1924–20. November 1997).

## Footnoten
Gerhard März

**Wolf-Gerhard März** (* 28. Februar 1929 in Berlin) is en düütschen Jurist.

März is 1929 as Söhn von Maria März un den Inschenör Georg Wimplinger in Berlin boren. He hett 1946 sien Abitur in Bayreuth maakt un denn Juristeree studeert. Dat Referendariat hett he 1955 in Würzburg maakt un is 1958 in Hannover Assesser worrn. Den Dr. jur. hett he 1957 in Würzburg kregen.

1959/1960 weer März Assesser bi de Staatsanwaltschop un dat Landgericht Bruunswiek un von 1960 bet 1963 Hülpsreferendar bi de Neddersassische Staatskanzlie in Hannover. 1963 bet 1967 weer he denn Landgerichtsraad bi dat Landgericht Bruunswiek un 1968 is he as Oberlandsgerichtsraad an dat Oberlandsgericht Celle wesselt. Von 1969 bet 1973 wer he as Ministerialraad Referatsleiter bi dat Justizministerium von Neddersassen. He weer toletzt von 1973 bet 2002 Präsident von dat Landgericht Stood un is 2002 denn in Rohstand gahn.

März hett 1960 Gertraut Abramowski freet. De beiden hebbt een Söhn.

## Footnoten
Fritz Bohlmann

**Fritz Bohlmann**  (* 4. November 1885 in Mettschow; † 26. Januar 1940 in Lümborg) weer en düütschen Jurist.

Bohlmann is 1885 in Mettschow boren un hett Juristeree studeert. He is an’n 11. September 1914 Gerichtassesser worrn un an’n 9. November 1918 Avkaat un Notar.

He weer von’n 1. Januar 1934 bet 1938 Präsident von dat Landgericht Lümborg un is denn an’n 1. Januar 1938 Präsident von dat Landgericht Darmstadt worrn.

## Footnoten
Richard Kulenkamp

**Richard Kulenkamp** (* 1885; † 1950) weer en düütschen Jurist.

Kulenkamp is 1885 boren un hett Juristeree studeert. Na dat Studium is he in’n prüüßschen Justizdeenst gahn un 1911 Gerichtsreferendar worrn. 1921 is he Landgerichtsraad un 1927 toglieks Amtsgerichtsraad worrn.

1928 bet 1933 weer he Landgerichtsdirekter von dat Landgericht Kassel un an’n 1. Juli 1933 is he Landgerichtspräsident von dat Landgericht Marburg worrn. Aver al to’n 1. August 1933 is he as Oberlandsgerichtspräsident an dat Oberlandsgericht Stettin wesselt.

Kulenkamp is an’n 1. August 1932 Liddmaat von de NSDAP worrn (Maten-Nr. 1261648).

He weer von’n 1. Juli 1944 af an Präsident von dat Oberlandsgericht Bruunswiek. In’n Dezember 1944 hett he sik ut gesundheitliche Grünn beurlauben laten un is to’n 1. April 1945 in Rohstand gahn.

Bi de Entnazifizerung is he 1946 in de Kategorie III indeelt worrn.

## Footnoten
Freudentheil

**Freudentheil** is de Familiennaam von

* Gottlieb Wilhelm Freudentheil (1792–1869), düütschen Politiker un Avkaat,
* Wilhelm Nicolaus Freudentheil (1771–1853), düütschen Theoloog.
Wilhelm Nikolaus Freudentheil

**Wilhelm Nikolaus Freudentheil** (* 5. Juni 1771 in Stood; † 7. März 1853 in Hamborg) weer en düütschen Theoloog un Pädagoog.

Freudentheil is 1771 as Söhn von en borene Kuhnemund un den Koopmann Gottlieb Christoph Freudentheil in Stood boren. Sien Broder weer Gottlieb Wilhelm Freudentheil. De Familie weer jöödsch, Freudentheil hett aver den lutherschen Glöven annahmen. Von Oostern 1778 af an weer he op dat Athenaeum Stood un is 1786 an dat Johanneum Hamborg wesselt. An’n 28. April 1789 hett he sik an de Universität Göttingen inschreven un dor Philosophie un Theologie studeert.

Na dat Studium is he 1792 Schoolmeester för ole Litteratur un Geschicht an de School von Christian Rudolf Karl Wichmann in Celle worrn. An’n 3. Oktober 1796 is he as Subrekter an dat Athenaeum Stood wesselt. Dor is he 1805 Kunrekter worrn un 1809 Rekter. Dat is he bet 1814 bleven. He weer toletzt ok intermistisch Garnisonspreddiger in Stood. 1814 is he Pastoor von de Bartholomäus-Kark in Mittelskark worrn un an’n 7. April 1816 as Diaken an de Nikolai-Kark na Hamborg gahn. Later is he dor Archidiaken worrn un an’n 21. Juni 1828 Pastoor an dat Hillig-Geist-Spital.

An’n 21. Juni 1841 hett he von de Universität Göttingen en Ehrendokter kregen. Bi’n Hamborger Stadtbrand 1842 sünd siene Wahnung un siene Bökersammlung mit verbrennt.

He hett an’n 6. November 1800 Anna Catharina Lülmann freet.

## Footnoten
Gericht Beverst

Dat **Gericht Beverst** weer en Patrimonialgericht un Verwaltungsrebeed in Bremen-Veern un in dat Königriek Hannover mit Seet in Beverst binnen de Landdrostie Stood. Dor hett groff dat Rebeed von de hüdige Gemeen Beverst un Delen von de Samtgemeen Geestborn un de Gemenen Gnarrenborg, Lox un Schippdörp tohöört. Gerichtsherrn weren toeerst de Familie von Luunbarg un later de Familien von Scheither un von Issendörp. Dor hebbt de Kaspels Beverst, Lox, Oolluunbarg, Bexhöv, Karkwist, Kuhs un Öös tohöört.

Mit dat Arvgericht Beverst weren ok dat Borggericht Oolluunbarg un dat Patrimonialgericht Öös verbunnen.

In’n Oosten von dat Gericht leeg dat Amt Bremervöör, in’n Süden dat Gericht Hanst un dat Amt Oosterholt, in’n Westen de Ämter Hagen, Stotel un Vieland un in’n Noorden dat Amt Beers.

## Historie

1810 hett Frankriek ünner Napoleon dat Gericht innahmen. In disse Franzosentied hett dat toeerst bet to’n 31. Dezember 1810 to dat Departement von de Elv- un Wersermünn in dat Königriek Westfalen höört un denn to dat Departement von de Wersermünnen un direkt to Frankriek. Beverst weer in disse Tied de Seet von de Mairie Beverst in’n Kanton Beverst. 1813 müssen de Franzosen dat Rebeed denn opgeven un de ole Stand is wedderkamen.

1848 weer dat Gericht so 389,21 km² groot.

An’n 28. Februar 1851 sünd dat Gericht Beverst un dat Borggericht Oolluunbarg oplööst un Deel von dat ne’e Amt Beverst worrn.

### Öörd Stand 1848

## Inwahnertall

## Richters

* 1814–1845: Georg Ludwig Wilhelm Gustav Wyneken, Beverst
* 1845–1852: Amtsassesser von Plate, Beverst

## Footnoten
Beverner Holt

Dat **Beverner Holt** is en Naturschuulrebeed op de Zevener Geest bi Bevern op dat Rebeed von de Gemeen Bremervöör (Landkreis Rodenborg, Neddersassen). Dat Naturschuulrebeed besteiht ut en Deel in’n Süden von’n düüdlich gröttern Forst *Beverner Holt*. De Forst hett fröher en gemeenfre’en Forstbezirk billt.

Dat Naturschuulrebeed driggt dat Kennteken NSG LÜ 273, is 121&nbsp;Hektar groot un hett de IUCN-Kategorie IV. Ünner Schuul stellt worrn is dat an’n 5. April 2007. Dat is tohoop Deel von dat FFH-Rebeeed „Oost mit Blangenbeken“.

Dat Holt liggt twüschen 20 un 38 Meter över NN hoog un besteiht ut Loffholt un Mischholt. Ok de Füürsalamander kummt dor vör.

As ünnere Naturschuulbehörde is de Landkreis Rodenborg tostännig.

## Laag

Rund ümto den Forst doot de Öörd Heesdörp (in’n Noordwesten), Byhusen (in’n Oosten), Malst (in’n Südoosten), Plönjeshusen (in’n Südwesten) un Bevern (in’n Westen) liggen.

An’n Oostrand flütt de Otter langs un münnt in’n Süüdoosten in de Bever, de denn an’n Süüdrand von’t Holt langsflütt. In’n Noorden hett de Hees ehren Born.
Ross Sea Party/Mannschapslist

Dit is en List vun de **Liddmaaten vun de [[Ross Sea Party]]**, de Ünnerstüttensexpeditschoon vun de Endurance-Expeditschoon in de Antarktis van 1914 bit 1917.

## Anmarken
Martin Strackerjan

**Martin Strackerjan** (* 1607 in Hesseln; † 10. Januar 1657 in Ollnborg) weer en düütschen Theoloog un Pädagoog.

Strackerjan is 1607 as Söhn von en eenfachen Buur in Hesseln bi Halle in Westfalen boren. Eerst mit 13 Johr is he op en School gahn. Na de School weer he von 1626 af an fiev Johr lang an de Universität Rinteln. Dat Geld för dat Stdium hett he sik as Huuslehrer verdeent. 1630 hett he dor den Magister maakt. 1631 schull he en Steed as Schoolmeester in Nörden övernehmen, hett denn aver ok en Steed as Rekter in Äulendörpe kregen un is dor hengahn. 1633 is he as Rekter an dat Gymnasium Ossenbrügge gahn. Von 1637 bet 1641 weer he Rekter von dat Athenaeum Stood un Diaken von de Nicolai-Kark. Kort later is he an de Kark ok Pastoor worrn. 1641 is he as Pastoor un Supperndent na Oterndörp wesselt un 1644 as Supperndent un Kunsistorialraad na Demost. 1652 is he tosätzlich Supperdent un Kunsistorialraad in Ollnborg worrn.

He hett Katharina Steding (Dochter von Theodor Steding) freet. De beiden harrn den Söhn Johann Strackerjan, de ok in de Theologie gahn is, un de Dochter Anne (1639–1652).

## Footnoten
Stubben

**Stubben** betekent

* Stubben, Stück von en ümhaut Boom, dat in de Eer bleven is,
* Stubben, Gemeen in’n Kreis Hertogdom Loonborg, Sleswig-Holsteen,
* Stubben, Oort in de Gemeen Beverst in’n Landkreis Cuxhoben, Neddersassen,
* Stubben, Oort in de Gemeen Niengörs in’n Kreis Sebarg, Sleswig-Holsteen,
* Stubben, Oort in de Gemeen Eidelstee in’n Landkreis Deefholt, Neddersassen,
* Stubben, fröheren Oort in de Gemeen Hu’e in’n Landkreis Oosterholt, Neddersassen.
Baast

**Baast** () is en lütten Oort in de Gemeen Farm (Samtgemeen Sürsen) in’n Landkreis Rodenborg, Neddersassen.

## Geografie

En poor hunnert Meter in’n Süden von Baast flütt de Bever langs, in de in’n Oosten von’n Oort von Noorden de Baaster Beek münnt un von Süden de Reither Beek.

De Naveröörd sünd Kutenhult in’n Noorden, Aasp in’n Noordoosten, Brest in’n Oosten, Bredenbeek un Reith in’n Süüdoosten, Farm in’n Süden, Stüh un Malst in’n Süüdwesten, Byhusen in’n Westen un Soors in’n Noordwesten.

## Historie

De Oort bestünn in de eerste Tied blots uten enkelten Hoff.

In de Franzosentied von 1810 bet 1814 hett de Oort to de Mairie Bevern in’n Kanton Zeven höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1859 to dat Amt Zeven tohöört un is denn bi de Verwaltungsreform in dat Königriek Hannover in dat Amt Bremervöör wesselt. Na 1885 weer dat in’n Kreis Bremervöör. 1977 is dat Deel von’n Landkreis Rodenborg worrn.

De Oort höört von öllers al to de Gemeen Farm mit to.

### Inwahnertall

### Religion

Baast is evangeelsch-luthersch präägt un höört to dat Kaspel von de Lamberti-Kark in Sürsen.

För de Kathoolschen is de St.-Michaelskark in Bremervöör tostännig, de siet 1. September 2010 to de Karkengemeen Hillig Geist in Stood tohöört.

## Weertschop un Infrastruktur

### Verkehr

Dör Baast löppt de Kreisstraat 109, de in’n Noorden na Soors un denn wieder na Kutenhult geiht un in’n Süden över Farm un Annerlingen na Sürsen. Ans gifft dat en lüttjere Straat na Byhusen.

De nächste Autobahn is de Autobahn 1. De Opfohrt 48 Elsdörp liggt so 29 Kilometer in’n Süden von Baast.

De nächste Bahnhoff is so bi veer Kilometer wied weg in’n Noorden de Bahnhoff Kutenhult an de Bahnlien Bremerhoben–Buxthu.

## Footnoten
Christian Daniel von Finckh

**Christian Daniel von Finckh** (* 9. September 1766 in Zeven; † 10. April 1813 in Bremen) weer en düütschen Verwaltungsbeamten.

Von Finckh is 1766 as Söhn von Lucie Christine, borene Schnedermann (* 1735), un den Pastoor Georg Clemens von Finckh (1726–1802) in Zeven boren un hett to de Eddelfamilie von Finckh tohöört. He hett Juristeree an de Universitäten Göttingen un Rostock (inschreven an’n 17. Oktober 1785) studeert. Na dat Studium weer he Avkaat un Prokurater in Stood un is dor ok Stadtsyndikus ween. Von 1799 bet 1806 weer he Bövervaagd von dat Gericht Land Wusten un is denn in’n ollnbörgschen Verwaltungsdeenst wesselt. He is 1808 Landvaagd in Övelgünn worrn. As Ollnborg 1810 Deel von dat Königriek Westfalen un denn von dat Kaiserriek Frankriek worrn is, is von Finckh in dat Departement von de Wersermünnen as Tribunalrichter för dat Arrondissement Ollnborg insett worrn.

Nadem General Friedrich Karl von Tettenborn Anfang 1813 mit russ’sche Truppen op Hamborg vörrückt is, hett dat in’n ganzen Noordwesten von Düütschland Opstänn un Unruhen gegen de franzööschen Besatters geven. An’n 17. März ok in Ollnborg. An’n 19. März is de franzöösche Ünnerpräfekt Pierre-Emmanuel Frochot ut Ollnborg weg un hett en Kummission von fiev inheemsche Beamte de provisorische Regerung överlaten. Dor hebbt ünner annern von Finckh un Albrecht Ludwig von Berger tohöört. Se hebbt en Proklamatschoon rutgeven, üm bi dat Volk för Roh to sorgen. Kort later sünd de Franzosen aver wedder trüggkamen. Mit de Proklamatschoon weren se nich inverstahn, von wegen, dat de ok as Oproop to’n Wedderstand verstahn warrn kunn. De Liddmaten von de Kummission sünd an’n 4. April in Haft nahmen worrn un kemen op Order von General Vandamme an’n 9. April vör en Kriegsgericht in Bremen. Von Finckh un von Berger sünd to’n Dood veroordeelt un an’n 10. April 1813 exkuteert worrn, de annern dree hebbt Haftstrafen kregen.

Von Finckh un von Berger sünd vör dat Dovendoor begraven worrn. Nadem de Franzosen verdreven un Hertog Peter I. von Ollnborg trüggkehrt weer, sünd se an’n 20. April 1814 rehabiliteert worrn. De Groothertog hett de beiden op’n Gertrudenkarkhoff ümbedden un dor en Ehrenmaal boon laten, dat dicht bi dat Mausoleum von de Hertöög liggt. 1823 hett de Groothertog von Ollnborg en Denkmaal för de beiden opstellen laten.

Von Finckh hett 1800 in Hamborg Friederike Elisabeth Süllow (16. August 1778-28. März 1815; Dochter von Johann Conrad Süllow) freet. De beiden harrn de Kinner Ernst (1803–1889), Alexander (1806–1888) un Johann (1807–1867).

## Ehren

In Gedenken an von Finckh un von Berger hebbt in Ollnborg twee parallele Straten twüschen Alexanderstraat un Friedrich-Augut-Platz de Naams Von-Finckh-Straat un Von-Berger-Straat kregen.

## Literatur

* Gildemeister: *Finckhs und Bergers Ermordung.* Bremen 1814
* ahn Verfater:*Andenken an die Canzleyräthe Christian Daniel von Finckh und Albrecht Ludwig von Berger in kurzer Darstellung der französischen Gewaltherrschaft im Herzogthum Oldenburg.* Bremen 1825

## Footnoten
Toshihide Masukawa

**Toshihide Masukawa** (japaansch: 益川 敏英}}, *Masukawa Toshihide*; of un to ok **Maskawa** romaniseert; * 7. Februar 1940 in Nagoya, Präfektur Aichi; † 23. Juli 2021) weer en japaansch Physiker, de dör sien Arbeiten an de CP-Verletzung bekannt is. He kreeg 2008 den Nobelpries för Physik. 

## Leven un Wark

1962 kreeg Masukawa sien Studienafsluss an de Universität Nagoya, 1967 hett he sien Dokterteitel kreegen. Ansluutend weer he dor Assistent, af 1970 an de Universität Kyōto. 1976 wessel he för en  Assistenzprofessur an dat Institut för Nuklearforschung  vun de Universität Tokyo. Af 1980 weer he Perfesser an dat Yukawa-Institut för Theoretische Physik vun de Universität Kyōto, dat he van 1997 bit 1999 leiten dee. Siet 2003 lehrt Masukawa an de Sangyō-Universität Kyōto.

Sien Artikel *CP Violation in the Renormalizable Theory of Weak Interaction*, den he tosommen mit Makoto Kobayashi schreev, weer luut SPIRES bit 2006 de an' dartfakensten ziteert Artikel in den Beriek vun de  Hoochenergiephysik. De CKM-Matrix (af un to ok blots nah Kobayashi un Masukawa nömmt), de in dat Standardmodell vun de  Deelkenphysik de Mischung vun Massen-Eegentostännen un Eegentostännen vun de  swaak Wesselwirken beschrifft, wee dat Ergevnis vun disse Arbeit 1973. Se hett dree Quarkgeneratschonen vörutseggt un harr de CP-Verletzung as Konsequenz, de somit in dat Standardmodell  inordnet wurrn kunn. 1995 wurr dat sösste Quark vun den CDF vun dat Fermilab opdeckt un 2001 hemm dat KEK un SLAC de CP-Verletzung bi den Zerfall vun B-Mesonen mit den Experimenten Belle (KEKB) un BaBar (PEP-II) bestätigt.

Masukawa is mit Akiko Masukawa verheiraadt un hett twee Söhns.

## Utteknungen
* 1985 Sakurai-Pries
* 2001 wurr he to'n Bunka Kōrōsha, to en Person mit besünner kulturell Verdeensten nömmt
* 2007 *[[European Physical Society]] [[High Energy and Particle Physics Prize]]*.
* 2008 Nobelpries för Physik gemeensam mit Makoto Kobayashi un Yōichirō Nambu.

## Weblenken

* Makoto Kobayashi und Toshihide Maskawa: ''CP Violation in the Renormalizable Theory of Weak Interaction''. In: *Progress of Theoretical Physics*. Band 49, 1973, S. 652–657.
* Maskawa up de Sieden vun den Nobelpries (engelsch)

## Enkeld Nahwiesen
Glenury

**Glenury** oder **Glenury Royal** weer en Whisky-Brenneree in Stonehaven, Aberdeenshire, Schottland.

## Historie
De Destille is 1825 vun Robert Barclay-Allardice, en Afordenten vun’t britische Parlament, in Stonehaven grünnt worrn. Se kreeg ’n beten wat later vun König Georg IV. dat recht, den Naamtosatz *Royal* to bruken. Dat Privileg hebbt bit vundaag blots twee annere Brenneree kregen, neemlich Royal Lochnagar un Royal Brackla. 1857 weer de Destille vun William Ritchie ut Glasgow köfft. 1938 güng se an de *Associated Scottish Distillers* över un opletzt in 1953 an de *Distiller Company Ltd.* (DCL), de ehr an ehr Dochterünnernehmen  *Scottish Malt Distillers Ltd.* (SMD) övergeven hett. 1965 is de Anlaag nee maakt worrn und de Tall vun de Brennblasen weer op veer verdubbelt. Liekers weern 1985 de letzten Whiskys produzeert. Denn is de Brenneree dicht maakt worrn. Dat Grundstück is 1992 verköfft worrn, de Hüüs dorop weern 1993 afreten. Vundaag wiest blots noch de *Glenury Road* un *Glenury Crescent* as ok en Busanhoolsteed an de fröhere Brenneree. 

## Produkschoon
Glenury höör to dat schottische Whiskyrebeet Highlands un nehm ehr Water för de Produkschoon ut den Stroom Cowie. To’n Enn vun de Produkschoonstiet harr de Brenneree twee *wash stills* un twee *spirit stills*.

Veele vun de Whiskys sünd as Single Malts affüllt worrn, de deelwies ok vundaag noch in’n Hannel to finnen sünd. Man, so langsom warrt se roor un düür.

## Kiek ok
* List vun de schottischen Brennereen

## Borns
Glenugie

**Glenugie** weer en Whisky-Brenneree in Peterhead, Aberdeenshire, Schottland. De Brennereehüüs, de noch staht, sünd deelwies in de schottischen Denkmollisten in de Katergorie B inordent.

## Historie
De Destille is 1831 in *Invernettie* grünnt worrn, wat dormols noch buten vun Peterhead leeg. Söss Johren na’t Grünnen is ut de Brenneree en Broeree maakt worrn. De Produkschoon weer aver na ruchweg 25 Johren wedder op Whisky torüch stellt. 1925 weer de Bedrief en Tiet lang instellt. 1937 hett *Seager Evans* de Destille köfft un wedder anfungen Whisky to produzeren. In’n Verloop vun de Tiet güng de Bedrief in den Besitt vun *Schenley*, *Long John* un opletzt *Whitbread&nbsp;&&nbsp;Co.* över, de 1983 mit de Produkschoon ophöört hebbt. Dat Land un de Anlaag weern noch dat glieke Johr an en Öölfirma verköfft, de en Deel vun de Bowarken afrieten oder in Bürohüüs ümwanneln laten hett. Glenugie weer en Tiet lang de ööstlichste vun de schottischen Brennereen.

## Produkschoon
Glenugie tell to dat schottische Whiskyrebeet Highlands. Se kreeg ehr Water för de Produkschoon ut den Wellington-Born. To’n Brennen harr de Destille twee *wash stills* un twee *spirit stills*. De Whisky is för de Produkschoon vun Blend-Whiskys herstellt worrn, egene Single-Malt-Affüllen hett dat vun de Brenneree nie geven, man dat gifft dorvun en poor vun unafhangige Affüllers.

## Kiek ok
* List vun de schottischen Brennereen

## Borns


## Weblenken
Fitch Ratings

**Fitch Ratings** is en Ratingagentur mit Firmensitten in New York un London. De Ratingagentur is weltwiet an 51 Standöörd präsent; se beschäftigt 2000 Mitarbeiter. In Düütschland is se in Frankfort an'n Main as *Fitch Deutschland GmbH* vertreden.

## Historie vun dat Ünnernehmen
De Grünnen vun dat Ünnernehmen ünner de Firmennaam *Fitch Publishing Company* weer an'  24. Dezember 1913 dör John Knowles Fitch un 1924 fung de *Fitch Publishing Company* an Finanzstatistiken ruttogeven. Se weer de eerste Ratingagentur, de de Bewertungsskala vun *AAA* bit *D* bruuken dee. 1997 fusioneer dat Ünnernehmen mit dat in London befindlich Ünnernehmen *IBCA Limited*. Dat Ünnernehmen is een vun söss in Düütschland för de bankupsichtliche Risikogewichtung anerkannt Agenturen.

Fitch Ratings is as Deel vun de Fitch Group en Dochtersellschopp in' Mehrheitsbesitt vun 60 Perzent vun de Fimalac-Holding, de wedderrum mehrheitlich den franzööschen Geschäftsmann Marc Ladreit de Lacharrière hörrt. De anner 40 Perzent vun de Aktien vun de Fitch Group wurrn vun den US-amerikaansch Medienkonzern Hearst Corporation hollen.

## Bewertungstätigkeit
*Fitch Ratings* bewert Ünnernehmen un Banken nah hör verapenlicht Tallen un beoordeelt dat  Management as ok Staatsanleihen. *Fitch Ratings* hett en Marktandeel vun 15 Perzent. Se is de lüttste Agentur nah de Standard & Poor’s, de den Weltmarkt mit domineert un Moody’s.

De Bewertung wurrd vun de Updraggevers betallt, se liggt bi 3 bit 4 Basispunkten je Anleihe. Bi de Bewertung vun de Staatsanleihen kann normalerwies kien Reeknung utstellt wurrn.

Ratingagenturen vergeevt blots een Note. Bi en schlecht Bewertung mooten bispeelswies de bewert Staaten för hör Anleihen höhgere Zinsen betallen. De Infloot vun de Notenvergaav is up de Finanzinstitute un up de Apenlichkeit groot un hett wietreckend Folgen up dat Wertschapsgeschehen vun Ünnernehmen, Banken un Staaten.

## Weblenken
* Webteed vun Fitch Ratings

## Enkeld Nahwiesen
Pittyvaich

**Pittyvaich** weer en Whisky-Brenneree in Dufftown, Banffshire, Moray, Schottland.

## Historie
De Brenneree is 1974 vun *Arthur Bell&nbsp;&&nbsp;Sons* grünnt worrn un hett 1975 ehr Produkschoon opnahmen. Se weer to de Tiet een vun de jüngsten Brennereen in Schottland un schüll as Süsterbedrief vun de Dufftown-Brenneree Malt Whisky produzeren to’n Herstellen vun Blend-Whiskys. Doröfr weern Pot stills bruukt. 1987 is de Brenneree vun de *United Distillers* (UD) köfft worrn, de den Bedrief 1993 instellt hebbt. In de Johren dorna geev dat noch Versöken to’n Herstellen vun Gordon’s Gin. 2002 is de hele Anlaag denn aver afreten worrn.

## Produkschoon
De Destille höör to dat schottische Whiskyrebeet Speyside. Se kreeg ehr Water för de Produkschoon ut de Bailliemore Springs. To’n Brennen geev dat dor twee *wash stills* un  twee *spirit stills*. De eeste halfoffizielle Single-Malt-Affüllen vun en Pittyvaich-Whisky is 1991 rutbröcht worrn. Dorför sünd aver al vun unafhangige Affüllers as *Signatory* un *Cadenhead’s* welke op’n Markt bröcht worrn.

## Kiek ok
* List vun de schottischen Brennereen

## Literatur
* Daniel Lerner: *Schottischer Whisky*. Köhnemann Verlagsgesellschaft mbH, Köln 1998, ISBN 3-8290-0417-6.

## Borns